b"\n_START_ARTICLE_\nJuraj Martinovi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nPo narodnosti bosanski Hrvat je osnovno \xc5\xa1olo najprej obiskoval v Sarajevu ter pozneje v Zagrebu, kjer je leta 1955 kon\xc4\x8dal gimnazijo. Jugoslovansko knji\xc5\xbeevnost in srbohrva\xc5\xa1ki jezik je \xc5\xa1tudiral na Filozofski fakulteti v Sarajevu. S podiplomskim \xc5\xa1tudijem je nadaljeval na Filozofski fakulteti v Ljubljani, kjer je leta 1969 magistriral z delom Vplivi srbohrvatske ljudske knji\xc5\xbeevnosti na slovensko epiko med letoma 1848 in 1858. Doktoriral je leta 1975 z disertacijo Poezija Dragotina Ketteja._NEWLINE_Kot novinar-pripravnik je deloval v redakciji zagreb\xc5\xa1kega \xc4\x8dasopisa Borbe. Z letom 1963 je za\xc4\x8del slu\xc5\xbebovati kot asistent na Filozofski fakulteti v Sarajevu in leta 1975 postal docent, ter dve leti pozneje izredni profesor slovenske knji\xc5\xbeevnosti. Njegovo prvo natisnjeno delo Pjesnik kao svjedok je iz\xc5\xa1lo leta 1961 v listu Putevi. Govori slovenski, ruski, angle\xc5\xa1ki in francoski jezik._NEWLINE_Med slovenskimi literarnimi ustvarjalci sta ga zanimala Pre\xc5\xa1eren in njegov Sonetni venec ter Dragotin Kette. Kettejevo poezijo je ozna\xc4\x8dil kot izraz izvirne umetni\xc5\xa1ke osebnosti, ki je globoko povezana s slovensko literarno tradicijo in pesni\xc5\xa1kimi modeli, kakr\xc5\xa1na sta Pre\xc5\xa1ernova in Jenkove lirika. Nekateri njegovi \xc4\x8dlanki so objavljeni v Sodobnosti, Jeziku in slovstvu in Slavisti\xc4\x8dni reviji._NEWLINE_Bil je \xc4\x8dlan redakcije revije Izraz, pisec predgovora in sestavljalec izbora pri izdaji Pre\xc5\xa1ernovih del Soneti nesre\xc4\x87e, Sonetni vijenac i druge pjesme (Sarajevo 1973) ter pisec predgovora v knjigi Ivan Cankar: Drame, ki je iz\xc5\xa1la v Sarajevu. Bil je direktor In\xc5\xa1tituta za jezik in knji\xc5\xbeevnost v Sarajevu in \xc5\xbeupan mesta Sarajevo. Danes je \xc4\x8dlan Akademije znanosti i umjetnosti Bosne i Hercegovine ter dopisni \xc4\x8dlan Slovenske akademije znanosti in umetnosti. Deluje v sarajevskem slovenskem kulturnem dru\xc5\xa1tvu 'Cankar'."